“ปรินทร์” ขาย PLANB อีก 11%! จับตา VGI ลุยเทกฯเต็มสูบ?-ใกล้ตัวยันแค่ปรับพอร์ตในครอบครัว
“ปรินทร์” ขาย PLANB อีก 11%! จับตา VGI ลุยเทกฯเต็มสูบ?-ใกล้ตัวยันแค่ปรับพอร์ตในครอบครัว
2 เม.ย. 2562

ผู้สื่อข่าวรายงานว่า เมื่อวันที่ 1 เมษายน 2562 ที่ผ่านมา ตลาดหลักทรัพย์แห่งประเทศไทย (ตลท.) ได้รายงานการจำหน่ายหุ้นของบริษัท แพลน บี มีเดีย จำกัด (มหาขน) หรือ PLANB โดย นายปรินทร์ โลจนะโกสินทร์ ซึ่งเป็นการจำหน่าย เมื่อวันที่ 29 มีนาคม 2562 จำนวนหลักทรัพย์ที่จำหน่ายคิดเป็น 11.37% จำนวนหลักทรัพย์ภายหลังการจำหน่ายคิดเป็น 25.09% ของสิทธิออกเสียงทั้งหมดของกิจการ
ขณะเดียวกันมีรายงานการจำหน่ายหุ้น PLANB โดยนายพินิจสรณ์ ลือชัยขจรพันธ์ ซึ่งเป็นการจำหน่ายเมื่อวันที่ 27 มีนาคม 2562 จำนวนหลักทรัพย์ที่จำหน่ายคิดเป็น 5.09% จำนวนหลักทรัพย์ภายหลังการจำหน่ายคิดเป็น 1.5% ของสิทธิออกเสียงทั้งหมดของกิจการ
ขณะที่ก่อนหน้านี้ บริษัท วี จี ไอ โกลบอล มีเดีย จำกัด (มหาชน) หรือ VGI ได้มีมติเข้าซื้อหุ้น PLANB จำนวนรวม 721,804,705 หุ้น โดยการจองซื้อหุ้นสามัญเพิ่มทุนของ PLANB จำนวน 352,960,736 หุ้น และการซื้อหุ้นเดิมของ PLANB จากกลุ่มผู้ถือหุ้นเดิม จำนวน 4 ราย ได้แก่ (1) บริษัท แพลน บีอินเวสเม้นท์โฮลดิ้ง จำกัด, (2) บริษัท เอ๊าท์ดอร์ มีเดีย อินเวสเม้นท์ จำกัด 1, (3) ดร.พินิจสรณ์ ลือชัยขจรพันธ์และ (4) พีที อีลัง มาโคตา เทคโนโลยี ทีบีเค 2 (รวมเรียกว่า “ผู้ขาย”) จำนวน 368,843,969 หุ้น
รวมเป็นหุ้นของ PLANB ที่จะได้มาทั้งหมดจำนวน 721,804,705 หุ้น คิดเป็นสัดส่วนร้อยละ 18.59 ของจำนวนหุ้นที่จำหน่ายแล้วทั้งหมดของ PLANB ภายหลังการออกและเสนอขายหุ้นสามัญเพิ่มทุน
ทั้งนี้การที่นายปรินทร์ โลจนะโกสินทร์ ซึ่งดำรงตำแหน่งประธานกรรมการบริหาร ได้ทำการขายหุ้นออกมาในเวลาไล่เลี่ยกับการการทำรายการของ VGI  โดยยังไม่มีการรายงานเป็นที่ชัดเจนว่าบริษัทได้ขายหุ้นให้กับบุคคลใดหรือนิติบุคคลใด
อย่างไรก็ตามแหล่งข่าวผู้ใกล้ชิดกับสถานการณ์ดังกล่าว เปิดเผยว่า  การขายหุ้นของนายปรินทร์ โลจนะโกสินทร์ ดังกล่าวเป็นเพียงการปรับโครงสร้างภายในครอบครัวเท่านั้น
ทั้งนี้หากมีความคืบหน้าในประเด็นดังกล่าวเพิ่มเติม “ข่าวหุ้นธุรกิจออนไลน์” จะรายงานให้ทราบในครั้งต่อไป